Vedenie

05.06.2019

**Výzva na predkladanie Návrhov pilotného projektu identifikácie excelentných tvorivých tímov na STU v BA**

Predkladá: **prof. Ing. Ján Szolgay, PhD.**

 prorektor

Vypracoval: **prof. Ing. Ján Szolgay, PhD.**

prorektor

 **Ing. Miroslav Mihalik, Mgr. Ing. Mária Búciová**

 Útvar vedy a medzinárodnej vedeckotechnickej spolupráce

Zdôvodnenie: V súlade s plánom hlavných úloh.

Návrh uznesenia: Vedenie STU berie na vedomie predložený materiál

1. bez pripomienok
2. s pripomienkami

 a súhlasí s vyhlásením výzvy.

**Rektor Slovenskej technickej univerzity v Bratislave vyhlasuje**

**výzvu**

**na predkladanie**

**Návrhov pilotného projektu identifikácie excelentných tvorivých tímov na Slovenskej technickej univerzite v Bratislave**

V súlade s Dlhodobým zámerom STU posilniť medzinárodné postavenie univerzity, rektor Slovenskej technickej univerzity v Bratislave vyhlasuje výzvu na predkladanie Návrhov pilotného projektu identifikácie excelentných tvorivých tímov na Slovenskej technickej univerzite v Bratislave.

 Projekt má prispieť k definovaniu a podpore excelentnosti v oblastiach tvorivosti typických pre STU v medzinárodnom kontexte. Snaha je identifikovať excelentné tvorivé tímy v oblastiach vedy, techniky a umenia s medzinárodne uznávanými výstupmi a potenciálom k ďalšiemu rastu. Identifikácia a výber tímov rešpektujú špecifiká jednotlivých fakúlt a odborov.

**Termín vyhlásenia výzvy**: 7. jún 2019

**Konečný termín na predkladanie návrhov**: 15. september 2019, 13.00 hod.

**Celková alokovaná finančná čiastka na projekty**: 300.000,- € na prvý rok

**Predpokladaný začiatok čerpania podpory**: 1. november 2019

**Trvanie štatútu tímu:** 2 roky

**Výzva na predkladanie návrhov sa zverejňuje raz za dva roky.**

**1. Formálne náležitosti návrhu**

1. názov fakulty, celouniverzitného pracoviska, ústavu,
2. názov excelentného tvorivého tímu,
3. skratka excelentného tvorivého tímu,
4. vedúci excelentného tvorivého tímu (meno, priezvisko a tituly, pracovisko v rámci STU, adresa, kontaktné údaje – telefón a e-mail, pracovno-právne zaradenie vedúceho tímu),
5. kontaktná osoba excelentného tvorivého tímu (meno, priezvisko a tituly, pracovisko v rámci STU, adresa, kontaktné údaje – telefón a e-mail, pracovno-právne zaradenie kontaktnej osoby),
6. kategória tímu (vedecký, umelecký, a technický (technologicko-projektový)),
7. zloženie excelentného tvorivého tímu (meno, priezvisko a tituly, pracovisko v rámci STU, adresa, kontaktné údaje – telefón a e-mail, pracovno-právne zaradenie členov tímu),
8. doktorandi excelentného tvorivého tímu,
9. stručná charakteristika činnosti a cieľov excelentného tvorivého tímu,
10. Návrh na zaradenie tímu do hodnotenia.

 **2. Zásady hodnotenia Návrhu na zaradenie medzi excelentné tvorivé tímy STU**

 Hodnotenie excelentných tvorivých tímov sa uskutoční v rámci jednotlivých oblastí výskumu (OV) podľa poslednej komplexnej akreditácie (KA). Hodnotenie bude rešpektovať špecifiká kritérií excelentnosti jednotlivých oblastí výskumu, v ktorých tímy pôsobia. Hodnotenie sa vykoná raz za dva roky, štatút excelentnosti tímu platí pre dvojročné obdobie.

 Hodnotenie sa vykoná na základe všeobecne dostupných a kontrolovateľných scientometrických údajov v kombinácii s informáciami získanými od tímov o publikáciách, inžinierskych a umeleckých dielach a tvorivých počinoch, ktoré možno považovať za významné v medzinárodnom kontexte. Indikátory nie sú extenzívne, rozhoduje predovšetkým vytvorenie excelentných prác, ich obsah a dosah.

 V niektorých oblastiach výskumu nie je vhodné použiť bibliografické indikátory, a to najmä v oblastiach, kde je v databázach registrovaný menší počet časopisov, nižšia publikačná frekvencia výstupov a menej citácií. Z tohto dôvodu sa pre takéto odbory posúdi spoločenský prínos a medzinárodná úroveň mimoriadnych diel a tvorivých počinov tímov a ich členov, napr. významné umelecké diela, knižné diela, prezentácie v zahraničí (najmä vo forme pozvaných prednášok, výstav, vystúpení na medzinárodných fórach, atď.), udelené medzinárodné, európske a národné patenty, realizované inžinierske projekty a iné technické diela, overené nové technológie, úžitkové vzory, softvér, unikátne diagnostické postupy a iné.

**3. Hodnotiaca komisia**

Rektor vymenuje komisiu zo zástupcov všetkých fakúlt a externých odborníkov. Komisia vyhodnotí návrhy podľa kritérií pravidiel hodnotenia a rozhodne o pridelení podpory tímom podľa kľúča, vychádzajúceho z výskumnej kapacity fakúlt, pričom môže rešpektovať poradie navrhnuté z fakúlt a počet podporených tímov. Indikatívne počty na základe výskumnej kapacity sú: SvF 2-3, SjF 2, FEI 2-3, FCHPT 3-4, FA 1, MTF 2, FIIT 1, ÚM 1. Rektor je oprávnený odkloniť sa od odporúčania komisie pri rozhodovaní o poskytnutí dotácie.

**4. Použitie pridelených prostriedkov**

Rektor vyčlení dotáciu na cielenú podporu tímov. Dotácia bude účelovo pridelená tímu na fakultu (celouniverzitné pracovisko, ústav). O použití pridelených prostriedkov budú rozhodovať členovia tímu, bez zbytočnej administratívnej záťaže. Dotácia je určená na podporu zvyšovania excelentnosti tímu, napríklad na vedecké cesty, na podporu usporiadania vedeckých, resp. umeleckých akcií a účasť členov tímu na takýchto akciách, tovary a služby potrebné pre činnosť tímu, finančné ohodnotenie členov tímu, na zvýšenie mimoriadnych štipendií ich doktorandov.

**5. Predkladanie žiadostí**

Kompletné návrhy v jednom origináli a jednej kópii spolu s prílohami a tiež v elektronickej verzii na CD nosiči zasielajte do 15. 9. 2019 na príslušné pracoviská pre vedu a výskum na dekanáte fakulty/Ústave manažmentu. Po vyhodnotení projektu na fakulte/ Ústave manažmentu budú všetky návrhy (v tlačenej aj elektronickej verzii) aj s vyhodnotením zaslané na Rektorát STU na Útvar vedy a medzinárodnej vedeckotechnickej spolupráce, a to do 11. 10. 2019.

**6. Rôzne**

Súčasťou výzvy sú Pravidlá na zostavenie návrhu na zaradenie medzi excelentné tímy na STU. Tímy raz ročne vypracujú stručnú správu, ktorej súčasťou je aj finančná správa. Správy sa predkladajú na Rektorát STU na Útvar vedy a medzinárodnej vedeckotechnickej v tlačenej aj elektronickej verzii.

**Pravidlá na zostavenie návrhu na zaradenie medzi excelentné tvorivé tímy na STU**

**Zloženie tímu**

 Tímy sa označujú názvom, inštitúciou, na ktorej pôsobia (fakulta, celouniverzitné pracovisko, ústav) a vedúcim excelentného tvorivého tímu. Tímy sa sami deklarujú, podľa prevládajúceho charakteru svojej činnosti a výstupov, v troch kategóriách: vedecké, umelecké, a technické (technologicko-projektové), a budú sa samohodnotiť podľa im odpovedajúcich kritérií.

 Návrh na zaradenie medzi excelentné tvorivé tímy STU musí dokumentovať, že tím vykazuje medzinárodne uznávané výsledky a ovplyvňuje aj PhD. vzdelávanie.

Tím, ktorý vstupuje do hodnotenia, má pozostávať (spravidla) z najmenej štyroch vysokoškolských učiteľov a vedeckých pracovníkov zamestnaných na STU na ustanovený týždenný pracovný čas pôsobiacich v určitej oblasti výskumu (OV) (resp. v niekoľkých OV, ak ide o interdisciplinárny výskum). Najmenej jeden člen tímu musí byť mladší ako 35 rokov (mladší člen tímu) a musí sa podieľať na časti excelentných výstupov tímu. Tím musí školiť aspoň jedného doktoranda/-ku. Jedna osobnosť môže byť členom len jedného excelentného tvorivého tímu. **Špičkové tímy vyhodnotené a akceptované v rámci výziev Akreditačnej komisie sa v rámci tejto výzvy nehodnotia.**

 Podľa toho, kam spadá ťažisko ich činnosti, tímy deklarujú priradenie do oblasti výskumu (OV) podľa komplexnej akreditácie (KA) a tomu zodpovedajúcej „kategórii výskumu“ (research fields) podľa Incites Essential Science Indicators (ESI).

 Na fakulte (celouniverzitnom pracovisku, ústave) sa vykoná zhodnotenie jednotlivých prihlásených tímov a navrhne sa ich poradie. Počet prihlásených tímov nie je limitovaný.

**Požiadavky na tím**

 Tím sa musí preukázať ako tvorivá skupina s vymedzeným vedeckým, technickým, alebo umeleckým zameraním a medzinárodne uznávanými výstupmi. Tím by mal tvoriť aj vedeckú/technickú/umeleckú školu, a musí sa preto sústavne podieľať na doktorandskom vzdelávaní.

 Tím deklaruje, v ktorej oblasti výskumu OV pôsobí a do ktorých kategórií výskumu (research fields) patria jeho výstupy podľa členenia Incites ESI <https://esi.clarivate.com/BaselineAction.action>. V prípade interdisciplinárneho výskumu je možné vyznačiť iba prevládajúcu oblasť.

 Členovia tímu by mali mať aj spoločné tvorivé výstupy (publikácie, projekty, patenty a pod). V odôvodnených prípadoch, pre ktoré je typická aj individuálna práca tvorcov, možno od požiadavky spoločných publikácií a iných spoločných diel upustiť.

**Kategórie tímov**

 Medzi excelentné tvorivé tímy môžu byť zaradené tímy, ktoré sa vedia preukázať excelentnými a medzinárodne uznávanými výsledkami aspoň v dvoch z nižšie uvedených troch hodnotených kategórií: *„významná publikačná činnosť“, „medzinárodná prezentácia“, „patenty a iné významné diela“*. V prípade kombinácie kategórií *„medzinárodná prezentácia“, „patenty a iné významné diela“* sa vyžaduje aj primerané plnenie najmenej dvoch indikátorov zo skupiny *„významná publikačná činnosť“*.

 V niektorých OV, kde je preukázateľne nižšia publikačná frekvencia výstupov podľa WOS/SCOPUS a v OV, ktoré sú v databázach zastúpené podstatne menej, než je tomu vo väčšine OV, môžu byť za excelentné tvorivé tímy považované aj také, ktoré v plnej miere nespĺňajú kritériá typu *„významná publikačná činnosť“*. Môže ísť napr. o umelecké odbory, technologické odbory, informatiku, a pod. V takomto prípade sa publikácie môžu nahradiť inými pozoruhodnými výstupmi v kategóriách *„medzinárodná prezentácia“, „patenty a iné významné diela“*. Môže ísť napr. o unikátne technické, softvérové, architektonické a umelecké diela. V každom prípade musí ísť o výnimočné výstupy/diela s medzinárodným významom/dosahom. Posúdenie ich výnimočného a medzinárodného významu sa vykoná v hodnotiacej komisii.

**Indikátory pre zaradenie medzi excelentné tvorivé tímy**

**1.1 Kategória *„významná publikačná činnosť“* členov tímu**

 Tím musí preukázať výstupy aspoň v troch indikátoroch tejto kategórie. V prípade, že hodnotenie bude silne založené na kombinácii kategórií *„medzinárodná prezentácia“* a *„patenty a iné významné diela“***,** vyžaduje sa aj primerané plnenie najmenej dvoch indikátorov z kategórie *„významná publikačná činnosť“*.

 Individuálne treba posúdiť úlohu členov v publikáciách/prácach s  viac než 20 autormi. Treba uviesť konkrétny prínos tímu do koncepcie práce. Takéto práce nemôžu reprezentovať viac než 20 % výstupov v tejto kategórii.

 V prípade nahradenia publikácií architektonickými, softvérovými, umeleckými alebo technickými dielami/počinmi, sa ich excelentnosť a medzinárodný význam hodnotí voči požiadavkám na výstupy typu A pre príslušnú OV podľa pravidiel KA.

**1.1**.**a** **Vysoko citované publikácie členov tímu za posledných 10 rokov ich výskumnej činnosti**

 Na určenie porovnávacieho základu citačných indikátorov v jednotlivých oblastiach výskumu sa použijú „kategórie výskumu“ (research fields) podľa Field Baselines / Percentiles v Incites Essential Science Indicators <https://esi.clarivate.com/BaselineAction.action>.

 Citovanosť predkladanej významnej publikácie má spravidla presiahnuť priemernú prahovú hodnotu počtu SCI citácií podľa WOS Incites ESI Field Baselines (s vylúčením samocitácií) (hodnota pre stĺpec „All years“) v prípade vedecky orientovaného tímu pre percentil 10 a pre technicky orientovaný tím percentil 20.

 Ak má vedecký tím **N** členov, mal by sa preukázať najmenej **N/2** takými publikáciami (resp. **(N-1)/2** pri nepárnom počte členov). Pre každú takú publikáciu navrhovatelia uvedú stručne, v čom spočíva význam publikácie (2 - 4 vety).

 Technický tím by sa mal vedieť preukázať polovičným počtom výstupov. Pre každú takú publikáciu navrhovatelia uvedú stručne, v čom spočíva význam publikácie (2 - 4 vety).

**1.1**.**b** **Vysoko citované publikácie členov tímu publikované za posledných 5 rokov**

 Tieto publikácie musia mať adresu univerzity.

 V prípade vedecky orientovaného tímu musí ísť o práce, ktorých citovanosť spravidla presahuje prahovú hodnotu percentilu 10 pre priemernú hodnotu počtu citácií za posledných 5 rokov v danej oblasti podľa WOS Incites ESI Field Baselines.

 Vedecky orientovaný tím s **N** členmi by mal preukázať najmenej **2xN** takých publikácií za hodnotené obdobie. Aspoň na dvoch z nich musí byť autorom či spoluautorom mladší člen tímu.

 V prípade technicky orientovaného tímu musí ísť o práce, ktorých prahová hodnota citovanosti sa berie ako priemerná hodnota za posledných 5 rokov pre percentil 50 WOS Incites ESI Field Baselines. Excelentný technický tím s **N** členmi by mal preukázať najmenej **N** takých publikácií za hodnotené obdobie. Aspoň na jednej z nich musí byť autorom, či spoluautorom, mladší člen tímu.

**1.1.c**. **Publikácie doktorandov školených v tíme za posledných 5 rokov**

 Uvádzajú sa práce indexované vo WOS alebo SCOPUS skončených alebo školených doktorandov tímu, pri časopiseckých s uvedením kvartilu WOS (SCOPUS) a ich citačný ohlas. Tím musí vykázať publikácie v tejto kategórii.

**1.1.d.** **Knižné diela členov tímu, monografie a kapitoly v monografiách**

 Uvádzajú sa práce vydané za posledných 5 rokov v kvalitných vydavateľstvách a ohlasy na ne. Pre každú takú publikáciu navrhovatelia uvedú stručne, v čom spočíva význam publikácie (2 - 4 vety).

**1.2 Kategória *„medzinárodná prezentácia tímu“***

 Tím musí preukázať excelentné počiny aspoň v dvoch indikátoroch tejto kategórie. Význam výstupov sa posudzuje v hodnotiacej komisii, využívajú sa pritom aj kritériá pre výstupy kategórie A podľa kritérií KA.

Hodnotené indikátory sú nasledovné:

**1.2.a.** Pozvané prednášky členov tímu na významných medzinárodných kongresoch (analogické kritérium sa uplatní v umeleckých oblastiach).

**1.2.b.** Projekty, umelecké, prípadne iné diela ocenené na významných medzinárodných súťažiach, ktoré spĺňajú požiadavky kritérií na kategórie A, prípadne B podľa hodnotenia AK v komplexnej akreditácii pre danú OV.

**1.2.c.** Účasť na medzinárodných grantoch ako vedúce alebo partnerské pracovisko, najmä v rámci grantov rámcových programov EÚ, ŠF (napr. Interreg a iné) a iných medzinárodných schém.

**1.2.d.** Člen tímu je členom v orgánoch svetových vedeckých alebo umeleckých spoločností.

**1.2.e**. Účasť tímu na významných medzinárodných technických projektoch, prezentáciách umeleckých diel a pod.

**1.3. Kategória *„patenty a iné významné diela“***

 Uvádzajú sa významné výstupy zodpovedajúce kritériám AK pre poslednú komplexnú akreditáciu, najmä pre výstupy typu A v príslušnej OV a zodpovedajúce poslaniu tímu.

Hodnotené výstupy sú nasledovné:

**1.3.a**. Významné realizované technické diela, patenty, nové technologické postupy zavedené za posledných 10 rokov. Musí ísť o diela dokázateľne priekopnícke najmenej v európskom/regionálnom kontexte a/alebo o diela s významným ekonomickým prínosom.

**1.3.b**. Nové liečebné, diagnostické, technické postupy a podobné výsledky tímu. Musí ísť o výstupy, ktoré sú priekopnícke najmenej v európskom/regionálnom kontexte.

**1.3.c**. Zásadné počiny v oblasti národnej kultúry a histórie s medzinárodným dosahom. Zásadné počiny v oblasti umenia s medzinárodným dosahom.

**1.3.d**. Zásadné analytické materiály vypracované členmi tímu, dôležité pre medzinárodnú technickú normalizáciu, smerovanie Slovenska v oblasti techniky, technológií, kultúrneho, ekonomického, sociálneho stavu a rozvoja spoločnosti a plánovania.

**1.3.e**. Tvorba softvéru s inovatívnymi črtami, dokázateľne používaného najmenej v európskom kontexte alebo s dokázateľným ekonomickým prínosom.